Absolvenții promoției 2004 ai Facultății de Teologie Ortodoxă din București s-au reîntâlnit joi la două decenii de la finalizarea studiilor. Episcopul vicar Macarie de Glavinitsa al Mitropoliei de Ruse a făcut parte din această promoție.
Revederea a debutat cu Sfânta Liturghie, oficiată de clericii absolvenți în Biserica „Sfânta Ecaterina” – paraclis universitar. A fost săvârșit un parastas pentru profesorii și studenții trecuți la viața veșnică. La slujbă au participat și profesori ai facultății de teologie.
Absolvenții s-au întâlnit în Amfiteatrul „I. G. Coman” unde au fost susținute alocuțiuni și a fost strigat catalogul.
„Vă felicităm pentru cei douăzeci de ani de activitate pastorală. Cei care nu s-au preoţit au lucrat şi ei tot în acest domeniu al Bisericii, iar tot ceea ce aţi făcut a fost şi spre onoarea facultăţii care v-a hrănit, Alma Mater”, le-a spus Pr. prof. Ștefan Buchiu absolvenților.
„Aveți printre voi și un ierarh al Bisericii din țara soră, din Patriarhia Bulgară, și ne bucurăm pentru lucrul acesta, dar și din rândul dumneavoastră sunt profesori, universitari, sunt consilieri în diferite funcții din Biserică”.
Au rostit alocuțiuni Pr. conf. Gheorghe Holbea, Prodecan responsabil pentru activitatea studențească, Pr. prof. Victor Frangulea şi Pr. prof. Nicuşor Beldiman, Consilier patriarhal.
În a doua parte a cursului festiv a fost strigat catalogul, fiecare dintre absolvenți fiind invitat să prezinte împlinirile realizate de la ultima întâlnire.
Foto credit: Ziarul Lumina / Luigi Ivanciu